अनि, मैले सोचेँ– अपहरणको अपराधमा मलाई जसरी पनि भारत सरकारले दण्डित गर्ने निश्चित छ । त्यसबेला जहाज दुर्घटनामा मरेको भए दुर्घटनामा परेको मध्ये एउटा व्यक्ति मात्र हुने थिएँ । बाँचेको हुनाले त्यस घटनामा संलग्न व्यक्तिका रुपमा मेरो पहिचान नेपालमा कायमै छ । आफूले गरेको कामलाई स्वीकार नगरी भारतीय जेलमा बस्दा बस्दै गुमनाम मर्नुपर्‍यो भने जीवन निरर्थक हुनेछ । त्यसैले आफ्नो पहिचान कायम राख्न पनि यथार्थ बयान दिने सोच बनाएर म सुतेँ ।
